2. ลักษณะการประกอบธุรกิจ

2.1. ประวัติความเป็นมา

บริษัท เบตเตอร์ เวิลด์ กรีน จำกัด (มหาชน) (“บริษัท”)
จดทะเบียนตามประมวลกฎหมายแพ่งและพาณิชย์ เป็นนิติบุคคล ทะเบียนเลขที่ บอจ.สบ.763
เมื่อวันที่ 23 กรกฏาคม 2540 ด้วยทุน จดทะเบียนเริ่มแรก 1 ล้านบาท บริษัทฯ
มีสำนักงานใหญ่ตั้งอยู่เลขที่ 2674/1 ซอยไดร์ฟอิน 2 หมู่ 2 ถนนลาดพร้าว แขวงคลองจั่น
เขตบางกะปิ กรุงเทพมหานคร มีทุนจดทะเบียนจำนวน 377,000,000 บาท
(สามร้อยเจ็ดสิบเจ็ดล้านบาทถ้วน) ทุนที่ชำระแล้ว เป็นเงิน 320,000,000 บาท
(สามร้อยยี่สิบล้านบาทถ้วน) และมีศูนย์บริหารและจัดการกากอุตสาหกรรม จังหวัดสระบุรี
ตั้งอยู่เลขที่ 140 หมู่ 8 ตำบลห้วยแห้ง อำเภอแก่งคอย จังหวัดสระบุรี
เพื่อประกอบธุรกิจบริหารจัดการสิ่งปฏิกูลหรือ วัสดุที่ไม่ใช้แล้ว
ตามที่ได้รับการอนุญาตจากกรมโรงงานอุตสาหกรรม ดังนี้

 ใบอนุญาตประกอบกิจการโรงงานลำดับที่ 101 ให้บริการปรับคุณภาพของเสียรวม
และรับฝังกลบสิ่งปฏิกูลหรือวัสดุที่ไม่ใช้แล้วที่เป็นของเสียอันตราย และบำบัดน้ำเสียรวม

 ใบอนุญาตประกอบกิจการโรงงานลำดับที่ 105 ให้บริการคัดแยกและรับฝังกลบสิ่งปฏิกูล
หรือวัสดุที่ไม่ใช้แล้วที่ไม่มีอันตราย

   ใบอนุญาตประกอบกิจการโรงงานลำดับที่ 106 อนุญาตให้ปรับคุณภาพวัสดุที่ไม่ใช้แล้ว

  เพื่อเป็นเชื้อเพลิงทดแทนและวัตถุดิบทดแทน

นอกจากนี้ มีบริษัทในเครืออีก 4 บริษัทที่สนับสนุนการให้บริการอย่างครบวงจร ได้แก่ บริษัท
เบตเตอร์ เวสท์ แคร์ จำกัด บริษัท เอิร์ธเท็ค เอนไวรอนเมนท์ จำกัด บริษัท เบตเตอร์ เวิลด์
ทรานสปอร์ต จำกัด และ บริษัท อัคคีปราการ จำกัด

การดำเนินงานบริหารและประกอบการศูนย์บริหารและจัดการกากอุตสาหกรรม จังหวัดสระบุรี นั้น
ได้รับการสนับสนุนจากหน่วยงานตางๆ ที่เกี่ยวข้องทั้งภาครัฐและเอกชนซึ่งแสดงถึงความมุ่งมั่น
ความใส่ใจ ความห่วงใย และ ความตระหนัก
ด้านการให้บริการบำบัด/กำจัดสิ่งปฏิกูลหรือวัสดุเหลือใช้อย่างมีคุณภาพ ไม่ส่งผลกระทบต่อสิ่งแวดล้อม
และสอดคล้องกับข้อกำหนดทางกฎหมาย โดยมีรายละเอียดดังนี้

ปี พ.ศ. 2546

บริษัทฯ ได้รับความเห็นชอบจากสำนักงานนโยบายและแผนทรัพยากรธรรมชาติและสิ่งแวดล้อม
กระทรวงทรัพยากรธรรมชาติและสิ่งแวดล้อม ในรายงานการศึกษาผลกระทบสิ่งแวดล้อม
(Environmental Impact Assessment (EIA)) ของศูนย์บริหารและจัดการกากอุตสาหกรรม
จังหวัดสระบุรี
รวมทั้งได้ดำเนินการตามมาตรการลดผลกระทบสิ่งแวดล้อมและติดตามตรวจสอบคุณภาพสิ่งแวดล้อม

ปี พ.ศ. 2547

บริษัทฯ ได้เป็นผู้รับสิทธิและประโยชน์จากสำนักงานคณะกรรมการส่งเสริมการลงทุน (Board of
Investment (BOI)) ในกิจการฝังกลบกากอุตสาหกรรมเป็นอันตรายและไม่เป็นอันตราย
และบำบัดน้ำเสียรวมเป็นระยะเวลา 8 ปี
นับแต่วันที่เริ่มมีรายได้จากการประกอบกิจการในปี 2548
โดยมีสิทธิพิเศษจากการได้รับการส่งเสริมการลงทุน ตามพระราชบัญญัติการส่งเสริมการลงทุน พ.ศ.
2520 โดยสังเขปดังต่อไปนี้

(ก) ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

(ข) ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับ
การส่งเสริม 8 ปี นับแต่วันที่มีรายได้จากการประกอบกิจการ

(ค) ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ ห้าสิบ
(50) ของอัตราปกติเป็นเวลา 5 ปี เป็นต้น

ปี พ.ศ. 2548

บริษัทฯ ได้รับรองมาตรฐานระบบการจัดการด้านคุณภาพและสิ่งแวดล้อม ISO 9001: 2000
และISO 14001:2001 จาก บริษัท เอสจีเอส จำกัด (SGS)
สำหรับสิ่งปฏิกูลหรือวัสดุที่ไม่ใช้แล้วที่ไม่เป็นอันตราย (Non Hazardous Waste)
ซึ่งแสดงถึงความมุ่งมั่น และตั้งใจในการพัฒนาการบริหารและจัดการสิ่งปฏิกูลฯ
ประกอบด้วยกิจกรรมต่างๆ เช่น การตลาด การจัดเก็บ การคัดแยก การขนส่ง การกำจัด
การป้องกันและแก้ไขเหตุฉุกเฉินการติดตามผลกระทบสิ่งแวดล้อม
การประชาสัมพันธ์และความรับผิดชอบต่อสังคม เป็นต้น

บริษัทฯ ได้รับอนุญาตให้ประกอบกิจการกำจัดสิ่งปฎิกูลหรือวัสดุที่ไม่ใช้แล้วที่เป็นอันตราย
(Hazardous Waste) โดยวิธีการปรับเสถียรและฝังกลบ (Stabilization & Secured
Landfill)

บริษัทฯ ได้ทำการแปรสภาพเป็นบริษัทมหาชนจำกัด พร้อมทั้งเปลี่ยนแปลงมูลค่าที่ตราไว้จากหุ้นละ
100 บาท เป็นหุ้นละ 1 บาท

ปี พ.ศ. 2549

บริษัทฯ ได้ขยายการให้บริการเพิ่มเติมจากธุรกิจการฝังกลบ คือ
การให้บริการในรูปแบบของการใช้ประโยชน์จากสิ่งปฎิกูลฯ ให้กลายเป็นพลังงานทดแทน
โดยได้รับอนุญาตจากกรมโรงงานอุตสาหกรรม
ให้ประกอบกิจการปรับปรุงคุณภาพสิ่งปฏิกูลหรือวัสดุที่ไม่ใช้แล้วเพื่อใช้เป็นวัตถุดิบทดแทนหรือเชื้อเพลิงทดแทนให้แก่เตาเผาซิเมนต์
และเตาเผาอุตสาหกรรมต่างๆ

บริษัทฯ มุ่งเผยแพร่ความรู้ด้านกฎหมายของการบริหารจัดการสิ่งปฏิกูลฯ
ให้แก่โรงงานอุตสาหกรรมทั่วประเทศร่วมกับกรมโรงงานอุตสาหกรรม
และการนิคมอุตสาหกรรมแห่งประเทศไทย ซึ่งเป็นหน่วยงานกำกับดูแล
โรงงานอุตสาหกรรมทั่วประเทศ

ปี พ.ศ. 2550

บริษัทฯ ได้รับการส่งเสริมการลงทุนในกิจการปรับปรุงคุณภาพสิ่งปฏิกูลหรือวัสดุที่ไม่ใช้แล้วเพื่อใช้เป็น
วัตถุดิบทดแทนหรือเชื้อเพลิงทดแทนให้แก่เตาเผาซีเมนต์ และเตาเผาอุตสาหกรรมต่างๆ
เป็นระยะเวลา 8 ปี นับแต่วันที่เริ่มมีรายได้จากการประกอบกิจการ
โดยมีสิทธิพิเศษจากการได้รับการส่งเสริมการลงทุนตามพระราชบัญญัติ การส่งเสริมการลงทุน พ.ศ.
2520

บริษัทฯ ได้เสนอขายหุ้นสามัญเพิ่มทุนให้แก่ประชาชนจำนวน 76 ล้านหุ้น
และเสนอขายให้แก่กรรมการ และพนักงานของบริษัทจำนวน 4 ล้านหุ้น ทำให้บริษัทฯ
มีทุนจดทะเบียนชำระแล้วเป็นจำนวน 320 ล้านบาท

บริษัทฯ ได้เข้าจดทะเบียนเป็นบริษัทจดทะเบียนในตลาดหลักทรัพย์แห่งประเทศไทย ในวันที่ 14
พฤศจิกายน 2550

ปี พ.ศ. 2551

บริษัทฯ ได้รับการรับรองมาตรฐานระบบการจัดการด้านคุณภาพและสิ่งแวดล้อม ISO9001:2000
และ ISO14001:2001 จากบริษัท เอสจีเอส จำกัด (SGS)
สำหรับสิ่งปฏิกูลหรือวัสดุที่ไม่ใช้แล้วที่เป็นอันตราย (Hazardous Waste)

บริษัท เบตเตอร์ เวิลด์ กรีน จำกัด (มหาชน) เข้าถือหุ้นในบริษัท อัคคีปราการ จำกัด*
เพื่อร่วมประมูล
การดำเนินการบริหารและประกอบการโครงการศูนย์บริหารและจัดการวัสดุเหลือใช้อุตสาหกรรม
(เตาเผาอุตสาหกรรม) ของกรมโรงงานอุตสาหกรรม กระทรวงอุตสาหกรรม

* ( บริษัท อัคคีปราการ จำกัด ชื่อเดิมในการร่วมประมูลโครงการฯ คือ กิจการร่วมค้า บี วาย
เอส ซี ซึ่งประกอบด้วย บริษัท เบตเตอร์ เวิลด์ กรีน จำกัด (มหาชน) ร้อยละ 93.99 บริษัท
ยามาเซ็น โฮลดิ้งส์ จำกัด ถือหุ้นร้อยละ 5 และบริษัท ซียูบี จำกัด ถือหุ้นร้อยละ 1 )

มกราคม 2551 คณะรัฐมนตรี มีมติเห็นชอบให้ บริษัท อัคคีปราการ จำกัด (บริษัทฯ ถือหุ้นร้อยละ
93.99) ชนะการประมูล
และได้รับสิทธิให้บริหารและประกอบการโครงการศูนย์บริหารและจัดการวัสดุเหลือใช้อุตสาหกรรม
(เตาเผาอุตสาหกรรม)ของกรมโรงงานอุตสาหกรรม กระทรวงอุตสาหกรรม เป็นระยะเวลา 20 ปี
นับแต่วันที่ลงนาม ในสัญญา (11 กุมภาพันธ์ 2551) และมีสิทธิยื่นคำร้องขอให้ต่ออายุสัญญาได้อีก

กุมภาพันธ์ 2551
ร่วมลงนามในสัญญาให้ใช้สิทธิบริหารและประกอบการศูนย์บริหารจัดการวัสดุเหลือใช้อุตสาหกรรม
(เตาเผาขยะอุตสาหกรรม) บางปู จังหวัดสมุทรปราการ ระหว่างบริษัท อัคคีปราการ จำกัด
และกรมโรงงานอุตสาหกรรม กระทรวงอุตสาหกรรม
โดยรัฐมนตรีว่าการกระทรวงอุตสาหกรรมร่วมเป็นสักขีพยาน

ปัจจุบันบริษัทฯ สามารถให้บริการทางด้านการบริหารจัดการสิ่งปฏิกูลฯ
ทั้งที่เป็นอันตรายและไม่เป็นอันตรายจากโรงงานอุตสาหกรรมทั่วประเทศได้อย่างครบวงจร ได้แก่
การบำบัดเพื่อนำกลับไปใช้ใหม่
การกำจัดโดยวิธีการฝังกลบด้วยมาตรฐานที่ผ่านการรับรองจากหน่วยงานต่างๆ ทั้งในประเทศ
และต่างประเทศ การนำสิ่งปฏิกูลฯ
ผ่านกระบวนการเพื่อนำกลับมาใช้ใหม่ทดแทนวัตถุดิบและเชื้อเพลิงซึ่งเป็นการใช้ทรัพยากรธรรมชาติ
ที่มีอยู่อย่างเกิดประโยชน์สูงสุด
และการเผาโดยเตาเผาสิ่งปฏิกูลฯอุณหภูมิสูงโดยเฉพาะแห่งแรกของประเทศไทย
ที่มีระบบฟอกอากาศที่ทันสมัย และมีประสิทธิภาพสูง ซึ่งการดำเนินการทั้งหมดอยู่ภายใต้ปรัชญญา “
เราห่วงใย...ทุกชีวิตและสิ่งแวดล้อม ”

2.2. ภาพรวมการประกอบธุรกิจ

เพื่อให้สอดคล้องกับปริมาณสิ่งปฏิกูลหรือวัสดุที่ไม่ใช้แล้วจากภาคอุตสาหกรรมที่มีแนวโน้มเพิ่มขึ้น
อันเป็นผลมาจากการเจริญเติบโตทางเศรษฐกิจอย่างเนื่องในช่วงปีที่ผ่านมา
ตลอดจนนโยบายการกำกับดูแล จากภาครัฐ ในการกำจัดสิ่งปฏิกูลฯ ให้เป็นไปอย่างถูกวิธี
ดังนั้นการดำเนินกิจการด้านการบำบัดและกำจัดสิ่งปฏิกูลหรือวัสดุที่ไม่ใช้แล้ว
จึงจำเป็นอย่างยิ่งที่ต้องดำเนินการให้สามารถรองรับสิ่งปฏิกูลฯ ได้อย่างทั่วถึงครบวงจร
สอดคล้องกับนโยบายของภาครัฐ
เพื่อให้เกิดความพึงพอใจในการบริการจากกลุ่มผู้ประกอบกิจการภาคอุตสาหกรรม
และการตอบรับนโยบายของภาครัฐ ในส่วนร่วมรับผิดชอบต่อสังคมของบริษัทฯ ให้มากที่สุด
นั่นคือแนวนโยบายที่บริษัทฯ ได้กำหนดโครงสร้างกลุ่มบริษัทฯ ณ วันที่ 31 ธันวาคม 2551
ประกอบด้วย

โครงสร้างกลุ่มบริษัท เบตเตอร์ เวิลด์ กรีน จำกัด (มหาชน)

[]

บริษัท เบตเตอร์ เวิลด์ กรีน จำกัด (มหาชน)

ดำเนินธุรกิจให้บริการบริหารและจัดการสิ่งปฏิกูลฯ ทั้งที่ไม่อันตราย(Non-Hazardous Waste)
และที่เป็นอันตราย (Hazardous Waste) มีศูนย์บริหารและจัดการกากอุตสาหกรรม จังหวัดสระบุรี
(“ศูนย์บริหารและจัดการฯ”) ตั้งอยู่เลขที่ 140 หมู่ที่ 8 ตำบลห้วยแห้ง อำเภอแก่งคอย
จังหวัดสระบุรี บนเนื้อที่ดินรวมประมาณ 271 ไร่ ภายในบริเวณศูนย์ฯ
ประกอบด้วยระบบการให้บริการดังนี้

1. ระบบการฝังกลบสิ่งปฏิกูลหรือวัสดุที่ไม่ใช้แล้วที่ไม่เป็นอันตราย

เป็นระบบที่ดำเนินการตามมาตรฐานหลุมฝังกลบ ที่ผ่านการรับรองจากกรมโรงงานอุตสาหกรรม
กระทรวงอุตสาหกรรม เพื่อการประกอบกิจการฝังกลบวัสดุที่ไม่ใช้แล้วที่ไม่เป็นอันตราย ณ
ศูนย์บริหารและจัดการ กากอุตสาหกรรม จังหวัดสระบุรี
ซึ่งหลุมฝังกลบวัสดุที่ไม่ใช้แล้วที่ไม่เป็นอันตรายนั้นประกอบด้วย ระบบการ ปูพื้นหลุม (Lining)
ตามมาตรฐานสากล ระบบการทดสอบการรั่วซึมของวัสดุปูพื้นหลุมในระหว่างขึ้นตอนของการ ปูพื้นหลุม
ระบบทดสอบแรงอัดของวัสดุปูพื้นเพื่อเตรียมพร้อมสำหรับการรองรับสิ่งปฏิกูลฯ
ระบบการรวบรวมน้ำชะ กาก (Leachate) ระบบท่อรวบรวมแก๊สที่เกิดขึ้นจากหลุมฝังกลบ
รวมทั้งระบบการปิดคลุมหลุมฝังกลบ และการติดตามตรวจสอบตลอดอายุการใช้งานของหลุมฝังกลบ

[][]

2. ระบบการปรับเสถียรและการฝังกลบสิ่งปฏิกูลหรือวัสดุที่ไม่ใช้แล้วที่เป็นอันตราย

[][] ระบบปรับเสถียรเป็นระบบลดความเป็นพิษขององค์ประกอบของสิ่งปฏิกูลฯ แต่ละชนิด
เพื่อป้องกันผลกระทบต่อสุขอนามัยและสิ่งแวดล้อมในระยะยาว
ภายหลังจากลดค่าความเป็นพิษซึ่งเป็นไปตามเกณฑ์ที่ยอมรับในระดับสากล สิ่งปฏิกูลฯ
ก็จะถูกนำไปยังพื้นที่ของการฝังกลบอย่างปลอดภัย (Secured Landfill) เป็นแบบ Area &
Trench Method ซึ่งสะดวกต่อการควบคุมและการกำหนดพื้นที่ฝังกลบหลุมฝังกลบอย่างปลอดภัย
มีระบบการปูพื้นหลุมแบบ Double Lining มีระบบป้องกัน ควบคุมและดูแลสิ่งปฏิกูลฯ
ที่นำมาฝังกลบอย่างเข้มงวด มีการดำเนินงานที่รัดกุม ปลอดภัยต่อสิ่งแวดล้อมอย่างยิ่ง

3. ระบบบำบัดน้ำเสียรวม (Waste Water Treatment)

บริษัทฯ ได้จัดสร้างระบบบำบัดน้ำเสียขึ้นในบริเวณศูนย์บริหารและจัดการกากอุตสาหกรรม
จังหวัดสระบุรี ซึ่งมีการแบ่งแยกการดำเนินงานสำหรับน้ำเสียอันตราย
และไม่อันตรายไว้อย่างชัดเจน ได้แก่ ระบบบำบัดน้ำเสียชีวภาพ (Biological Treatment)
และระบบบำบัดน้ำเสียเคมี (Chemical Wastewater Treatment) โดยระบบบำบัดน้ำเสีย
ของบริษัทฯ เป็นแบบทีละเท (Batch) สามารถบำบัดน้ำเสียได้มากถึงวันละ 450 ลูกบาศก์เมตร
นอกจากนี้ในปี 2551 บริษัทฯ ยังได้จัดให้มีระบบ Reverse Osmosis (RO)
เพื่อเพิ่มประสิทธิภาพในการบำบัดให้ดียิ่งขึ้น

4. ระบบการปรับปรุงคุณภาพสิ่งปฏิกูลหรือวัสดุที่ไม่ใช้แล้วเพื่อเป็นเชื้อเพลิงทดแทน

(Synthetic Fuel Blending) และวัตถุดิบทดแทน (Alternative Raw Material)

ระบบดังกล่าวเป็นส่วนหนึ่งของนโยบายในการนำสิ่งปฏิกูลหรือวัสดุที่ไม่ใช้แล้วกลับมาใช้
ประโยชน์ใหม่ ในรูปแบบของเชื้อเพลิงทดแทน และวัตถุดิบทดแทน โดยการนำสิ่งปฏิกูลฯ
ไปปรับคุณภาพ/องค์ประกอบที่เหมาะสม ที่จะนำไปใช้เป็นเชื้อเพลิงทดแทน และวัตถุดิบทดแทนให้แก่
เตาเผาอุณหภูมิสูง เตาเผาอุตสาหกรรม และเตาเผาเฉพาะสำหรับสิ่งปฏิกูลฯ
อันตรายโดยพิจารณาถึงองค์ประกอบด้านพลังงานเป็นสำคัญ
อีกทั้งยังเป็นส่วนสำคัญในการสนับสนุนการใช้พลังงานทดแทนให้แก่เตาเผาขยะอุตสาหกรรมโดยเฉพาะของบริษัท
อัคคีปราการ จำกัด ซึ่งเป็นบริษัทย่อย อีกด้วย

5. ธุรกิจสนับสนุน

นอกจากนี้บริษัทฯ ยังมีบริษัทย่อยต่างๆ
ดำเนินธุรกิจเพื่อสนับสนุนการให้บริการบริหารจัดการสิ่งปฏิกูลฯ ในด้านต่างๆ ดังนี้

1. ธุรกิจการเป็นตัวกลาง (Broker) ในการรับของเสีย
หรือสิ่งปฏิกูลฯไปบริหารและจัดการด้วยวิธีการต่างๆ โดยมีบริษัท เบตเตอร์ เวสท์ แคร์ จำกัด
(“BWC”) ซึ่งเป็นบริษัทย่อย ทำหน้าที่เป็นตัวกลางดังกล่าว โดย BWC
จะทำหน้าที่ด้านการตลาดในการนำเสนอบริการให้แก่โรงงานฯ
และให้คำแนะนำในการบริหารและจัดการสิ่งปฏิกูลฯ ที่เหมาะสมทั้งการบำบัด
การนำกลับไปใช้ประโยชน์ใหม่ และการกำจัด เป็นต้น

2.
ธุรกิจการให้บริการบริหารและจัดการสิ่งปฏิกูลหรือวัสดุที่ไม่ใช้แล้วด้วยวิธีนำกลับมาใช้ประโยชน์ใหม่หรือรีไซเคิล
(Recycle) มีบริษัท เอิร์ธ เท็ค เอนไวรอนเมนท์ จำกัด (“E-Tech”) ซึ่งเป็นบริษัทย่อย
เป็นผู้ให้บริการ โดย E-Tech จะเป็นผู้รวบรวมสิ่งปฏิกูลฯ
เพื่อผ่านกระบวนการและนำกลับมาใช้ประโยชน์ใหม่
และให้บริการเป็นที่ปรึกษาด้านการกำจัดสิ่งปฏิกูลฯ ภายในโรงงานสิ่งปฏิกูลฯ
ที่สามารถนำกลับมาใช้ใหม่ได้ การให้บริการปรึกษาด้านระบบบำบัดน้ำเสีย เป็นต้น

3. ธุรกิจการบริหารจัดการด้านขนส่งของเสีย หรือสิ่งปฏิกูลฯ โดยมี บริษัท เบตเตอร์ เวิลด์
ทรานสปอร์ต จำกัด (“BWT”) เป็นผู้ให้บริการ โดย BWT
จะเป็นผู้ดำเนินการให้บริการด้วยรถขนส่งของตนเอง
รวมทั้งจัดหาและว่าจ้างผู้ประกอบการขนส่งภายนอกเพิ่มเติมด้วยตามความจำเป็น BWT
จะเป็นผู้วางแผนและกำหนดเส้นทางการขนส่งทั้งหมดให้เป็นไปอย่างมีประสิทธิภาพมากที่สุด
ลดโอกาสในการเกิดอุบัติเหตุให้มีน้อยที่สุด (Zero Accident)
และยังได้มีมาตรการจัดการกับภาวะฉุกเฉิน (Emergency Case)
ในกรณีที่เกิดอุบัติเหตุโดยยึดหลักการสื่อสาร การประสานงาน และการปฏิบัติการที่รวดเร็ว
ระหว่างพนักงานขับรถขนส่ง และทีมฉุกเฉิน (Emergency Teams) ซึ่งเป็นหน่วยงานของ BWT
และหน่วยงานภายนอกอื่นที่เกี่ยวข้องในการจัดการและควบคุมสถานการณ์ เช่น
หน่วยกู้ภัยประจำจังหวัดต่างๆ อาสาสมัครป้องกันภัยฝ่ายพลเรือน (หน่วย อปพร.) เป็นต้น

4. ธุรกิจการกำจัดของเสีย หรือสิ่งปฏิกูลฯโดยการเผาทำลายในเตาเผาอุตสาหกรรมเฉพาะ (The
First Industrial Incinerator Plant) โดยมีบริษัท อัคคีปราการ จำกัด (“AP”)
เป็นผู้ได้รับสิทธิเข้าบริหารและประกอบการศูนย์บริหารและจัดการวัสดุเหลือใช้อุตสาหกรรม
(เตาเผาขยะอุตสาหกรรม) เป็นเวลา 20 ปี และต่อขยายสัญญาได้อีก
ร่วมกับกรมโรงงานอุตสาหกรรม ซึ่งเป็นหน่วยงานเจ้าของโครงการฯ มีทุนจดทะเบียน
110,000,000 บาท (หนึ่งร้อยสิบล้านบาท) มีสถานที่ตั้งเลขที่ 792 หมู่ที่ 2 ซอย1C/1
นิคมอุตสาหกรรมบางปู ถนนสุขุมวิท ตำบลบางปูใหม่ อำเภอเมืองสมุทรปราการ
จังหวัดสมุทรปราการ บนพื้นที่ 18 ไร่ 100 ตารางวา
เตาเผาขยะอุตสาหกรรมนี้เป็นเตาเผาแห่งแรกและแห่งเดียว ในประเทศไทย
ที่เผาของเสียอันตรายทั้งที่อยู่ในรูปของแข็งกากตะกอน (Sludge) ของเหลว ตัวทำละลาย น้ำมัน
ก๊าซ และมูลฝอยติดเชื้อตามกฎหมายว่าด้วยการสาธารณสุข ด้วยอุณหภูมิสูงไม่น้อยกว่า 1,100
องศาเซลเซียส สามารถให้บริการกำจัดของเสียอันตราย ได้ถึง 48 ตันต่อวัน หรือ 15,000
ตันต่อปี หรือมากกว่าทั้งนี้ขึ้นอยู่กับการบริหารจัดการ ของเสีย
ลักษณะของเตาเผาเป็นเตาเผาแบบหมุน (Rotary Kiln) ซึ่งมีอุปกรณ์ฟอกอากาศ ที่ทันสมัย
และควบคุมการทำงานทั้งหมดโดยระบบ Programmable Logic Controller (PLC)
และระบบบำบัดเถ้าลอย (Fly Ash) และเถ้าหนัก(Bottom Ash)
โดยการปรับเสถียรทำให้เป็นก้อนแข็งแล้วนำไปฝังกลบยังหลุมฝังกลบของบริษัท เบตเตอร์ เวิลด์
กรีน จำกัด (มหาชน) ต่อไป

สรุปฐานะการเงินและผลการดำเนินงานของบริษัทฯ และบริษัทย่อย

(หน่วย : ล้านบาท)

  ---------------------- --- --------------- --------------- ---------------
                             2549            2550            2551

  รายได้รวม                   467.62          580.58          611.07

  กำไรขั้นต้น                   166.46          226.50          245.39

  กำไรสุทธิ                    70.15           106.86          70.36

  อัตรากำไรขั้นต้น               35.66%          39.10%          40.16%

  อัตรากำไรสุทธิ                15.00%          18.41%          11.51%

  สินทรัพย์รวม                  573.87          916.16          957.05

  หนี้สินรวม                    237.09          207.12          225.45

  ส่วนของผู้ถือหุ้น                336.77          709.03          731.60
  ---------------------- --- --------------- --------------- ---------------

โครงสร้างรายได้ของบริษัทฯ และบริษัทย่อย

(หน่วย : ล้านบาท)

  ------------------------------- -------- --------- -------- --------- -------- --------
                                  ปี 2549             ปี 2550             ปี 2551   

                                  มูลค่า     สัดส่วน     มูลค่า     สัดส่วน     มูลค่า     สัดส่วน

  รายได้จากการบริการ                                                               

  รายได้จากการบริการของบริษัทฯ                                                       

  - การบริหารจัดการสิ่งปฏิกูลฯ          224.96   48.11%    171.74   29.58%    124.61   20.39%
  ที่ไม่อันตราย                                                                      

  - การบริหารจัดการสิ่งปฏิกูลฯ          167.80   35.88%    288.24   49.65%    244.05   39.94%
  ที่เป็นอันตราย                                                                     

  - การปรับคุณภาพสิ่งปฏิกูลฯ            -        -         29.22    5.03%     130.40   21.34%
  เพื่อเป็นวัตถุดิบและเชื้อเพลิงทดแทน                                                     

  - การบริหารจัดการสิ่งปฏิกูลฯ          -        -         22.29    3.84%     30.43    4.98%
  ที่เป็นน้ำเสีย                                                                      

  รวมรายได้จากการบริการของบริษัทฯ     392.76   83.99%    511.49   88.10%    529.49   86.65%

  รวมรายได้จากการบริการของบริษัทย่อย   74.09    15.85%    67.83    11.68%    78.34    12.82%

  รวมรายได้จากการบริการ             466.85   99.84%    579.32   99.78%    607.83   99.47%

  รายได้อื่น *                       0.77     0.16%     1.26     0.22%     3.24     0.53%

  รวมรายได้                        467.62   100.00%   580.58   100.00%   611.07   100%
  ------------------------------- -------- --------- -------- --------- -------- --------

หมายเหตุ : * รายได้อื่น เช่น รายได้ค่าวิเคราะห์ประเภทของเสีย
กำไรจากการจำหน่ายทรัพย์สิน ดอกเบี้ยรับ รายได้ เบ็ดเตล็ด ฯลฯ

เป้าหมายในการดำเนินธุรกิจ

บริษัท เบตเตอร์ เวิลด์ กรีน จำกัด (มหาชน) และบริษัทในเครือ
มีเป้าหมายในการดำเนินงานภายใต้นโยบายการบริหารและจัดการสิ่งปฏิกูลหรือวัสดุที่ไม่ใช้แล้วจากโรงงานอุตสาหกรรมทั่วประเทศแบบครบวงจร
(One Stop Service) ด้วยวิธีการดำเนินงานที่เป็นที่ยอมรับทั้งในระดับประเทศ และระดับสากล
ซึ่งการดำเนินธุรกิจในปัจจุบันประกอบด้วย

• การกำจัด (Disposal)
ด้วยวิธีการการฝังกลบทั้งสิ่งปฏิกูลหรือวัสดุที่ไม่ใช้แล้วที่เป็นอันตรายและไม่เป็นอันตราย

• การบำบัด (Treatment) น้ำเสียโดยกระบวนการทางเคมี และชีวภาพ

• การนำของเสียกลับมาใช้ประโยชน์ใหม่ (Reuse / Recycle)

• การปรับปรุงคุณภาพวัสดุที่ไม่ใช้แล้วเพื่อเป็นวัตถุดิบและเชื้อเพลิงทดแทน (Waste to Energy)
ให้แก่เตาเผาซีเมนต์ และเตาเผาอุตสาหกรรมอื่นๆ เช่น เตาหลอม เป็นต้น

• การเผาทำลายด้วยเตาเผาอุณหภูมิสูง (Incinerator)
สำหรับสิ่งปฏิกูลหรือวัสดุที่ไม่ใช้แล้วบางประเภท ที่ไม่สามารถนำกลับไปใช้ประโยชน์ใหม่ได้อีก

โดยเน้นการให้บริการที่มีคุณภาพเพื่อสร้างความพึงพอใจสูงสุดของลูกค้า
และให้ความสำคัญกับการกำจัด
และบำบัดที่ถูกต้องตามหลักวิชาการโดยไม่มีผลกระทบต่อสุขอนามัยและสิ่งแวดล้อม
เพื่อรักษาดุลยภาพของสิ่งแวดล้อม
สู่ความยั่งยืน พร้อมพัฒนาศักยภาพและบริการสู่ความเป็นเลิศ
โปร่งใสและเป็นธรรมต่อคู่ค้าและผู้ลงทุน รับผิดชอบ
ต่อสังคม และส่วนรวม